الاعتداء على ضريح الشيخ زويد

الإعتداء على ضريح الشيخ زويد ، هو هجوم شنه مهاجمين ملثمين على مقام الشيخ زويد فى شمال سينا فى شرق مصر فى 1 اغسطس 2011 فى عشية بداية شهر رمضان 1432هـ. المهاجمين شنو الهجوم لتدمير الضريح بقذايف آر بى جيه. مقام الشيخ زويد على بعد 30 كم شرق مدينة العريش و 15 كم من قطاع غزه.

محاولة تدمير المقام هى التانيه فى فتره قصيره ان المقام كان اتعرض لمحاوله مشابهه لتدميره فى نص مايو 2011 و اتسبب الهجوم فى انهيار الحيطه الخارجيه من الاربع جهات لكن المقام نفسه ما اتأثرش. اسباب الهجوم على المقام مش معروفه لكن الصوفيين فى مصر كانو اتهمو السلفيين قبل كده بإنهم عايزين يدمرو اضرحة الاوليا فى مصر لكن مااتضحش اذا كان الهجوم شنه السلفيين و لا عناصر تانيه فى سينا اللى بقت بتتعرض نواحيها لهجمات و كإن مصر ماعادتش مسيطره عليها سيطره كامله و ان شبه الجزيره بقت فيها عناصر مسلحه مش معروفه هويتها.

العريش قبل الهجوم على مقام الشيخ زويد كانت اتعرضت لهجوم كبير فى 29 يوليه 2011 شنه برضه مسلحين ملثمين بأسلحه تقيله على قسم بوليس تانى و على تمثال الرئيس انور السادات فى ميدان الحريه فى وسط مدينة العريش ، و فى نفس اليوم حصل اعتداء جديد على خط لأنابيب الغاز فى سينا.

الشيخ زويد من الاوليا فى مصر و كان راح مصر مع عمر بن العاص لكن اتوفى و اندفن فى المنطقه اللى اتسمت مدينة الشيخ زويد.

 لينكات برانيه و مصادر 
 مجهولون يحاولو تفجير ضريح الشيخ زويد بشمال سيناء...

تصنيف:ثورة مصر 2011